του Μηνά Κωνσταντίνου

Με προμετωπίδα το αίτημα της αξιωματικής αντιπολίτευσης για το δικαίωμα ψήφου στον τόπο κατοικίας τους για τους Έλληνες του εξωτερικού και διακηρύξεις όπως «τέρμα οι “συλλογικότητες”» και «όχι στους φόρους-ναι στις δουλειές», η διαδικτυακή πλατφόρμα «xiliades fwnes» έκανε την εμφάνισή της στην μπλογκόσφαιρα τις τελευταίες ημέρες. Με μία σελίδα στο facebook και ένα ομώνυμο portal, το «διαδικτυακό κίνημα» επιχειρεί να εμφανιστεί ως μία αχρωμάτιστη και ακομμάτιστη κίνηση.



«Τώρα φωνάζουμε εμείς! Διεκδικούμε όλα όσα πιστεύουμε. Αγωνιζόμαστε για την Ελλάδα που μας αξίζει!» αναφέρει το μήνυμα που εμφανίζεται στο Facebook με χορηγούμενες αναρτήσεις, με την αισθητική της συγκεκριμένης σελίδας στην πλατφόρμα κοινωνικής δικτύωσης να μην θυμίζει σε τίποτα τη Νέα Δημοκρατία.

Ωστόσο, με μία γρήγορη περιήγηση στον ιστότοπο διαπιστώνει κανείς την ξεκάθαρη υποστήριξη στον πρόσωπο του Κυριάκου Μητσοτάκη, δημιουργώντας ερωτηματικά για τις πρακτικές «συγκαλυμμένης» προεκλογικής καμπάνιας που φαίνεται να εγκαινιάζει η Νέα Δημοκρατία.



Μεταξύ των αναφορών στον λαϊκισμό και την ανομία και τους ακροδεξιάς έμπνευσης συσχετισμούς των «συλλογικοτήτων» με τη «βία», στη σελίδα «xiliades fwnes» δεσπόζει το μανιφέστο αυτού του «διαδικτυακού κινήματος ασυμβίβαστων, ενεργών πολιτών».





Αυτοανακηρυσσόμενοι ως η «σιωπηλή πλειοψηφία που αγωνίζεται διαχρονικά για μια καλύτερη Ελλάδα», οι συντάκτες του μανιφέστου καταφέρνουν με μία υποδειγματική συρραφή ομιλιών του Κυριάκου Μητσοτάκη και των κεντρικών διακηρύξεων του ΣΕΒ των βιομηχάνων, να δώσουν γρήγορα το στίγμα της «πρωτοβουλίας» τους.

Αναφορές όπως ο πόλεμος στον λαϊκισμό και την ανομία, μια Ελλάδα που «δεν θα εξοντώνει στη φορολογία τους παραγωγικούς πολίτες», μια χώρα «με ισχυρούς θεσμούς», η ανάγκη για «λίγους αλλά αυστηρούς κανόνες» για την εργασία και η αναβίωση αξιών που αποτελούν «σύμβολα του Ελληνισμού», μάλλον δεν αφήνουν περιθώρια για παρεξηγήσεις. Ενδεικτικά, από τα πιο αξιοσημείωτα σημεία του μανιφέστου:



Διεκδικούμε την Ελλάδα που μας αξίζει, κόντρα στο λαϊκισμό, το ψέμα και την ανομία. Διεκδικούμε ένα καλύτερο αύριο για εμάς και τα παιδιά μας.

Φωνάζουμε για μια ισχυρή Ελλάδα εντός και εκτός συνόρων.

Μια Ελλάδα παραγωγική και ανταγωνιστική.

Μια Ελλάδα ευκαιριών και όχι επιδομάτων.

Με αξιοκρατία σε όλα τα επίπεδα, διαφάνεια και λογοδοσία.

Διεκδικούμε σταθερότητα και ασφάλεια στην καθημερινότητά μας.

Φωνάζουμε για μια χώρα που θα δίνει ίσες ευκαιρίες στα παιδιά της.

Χωρίς ευνοιοκρατία, διαφθορά, φοροδιαφυγή.

Μια κοινωνικά δίκαιη Ελλάδα που όμως δεν θα εξοντώνει στη φορολογία τους παραγωγικούς πολίτες.

Θα επιτρέπει αντίθετα σε όλους να γεύονται τους καρπούς των κόπων τους. Να σχεδιάζουν το δικό τους μέλλον. Να ζουν με αξιοπρέπεια.

Φωνάζουμε για μια χώρα με ισχυρούς θεσμούς, που θα διασφαλίζει σε κάθε πολίτη τη θέση που του αξίζει.

Φωνάζουμε για το ξήλωμα της γραφειοκρατίας.

Για τη θεμελίωση μιας έντιμης σχέσης μεταξύ πολιτών και κράτους.

Φωνάζουμε για αναβάθμιση της παιδείας και της υγείας που σήμερα απαξιώνονται με το χειρότερο τρόπο.

Απαιτούμε λίγους αλλά αυστηρούς κανόνες.

Για την προστασία των δικαιωμάτων των εργαζομένων.

Για τη διασφάλιση του υγιούς ανταγωνισμού.

Φωνάζουμε για να αφήσουμε πίσω μας το μηδενισμό και τη μισαλλοδοξία.

Ήρθε η ώρα να αναβιώσουμε αξίες που αποτελούν σύμβολα του Ελληνισμού, όπως η γενναιότητα, η ευρηματικότητα, η αλληλεγγύη, η ανιδιοτέλεια, το φιλότιμο.

Αυτός είναι για εμάς ο σύγχρονος πατριωτισμός.

Ο Δωδεκάλογος του Κυριάκου

Παρά τις παραπάνω αναφορές, οι συντάκτες του μανιφέστου δεν διστάζουν να «φωνάξουν» ποιος εκφράζει κατ' αυτούς όλα τα παραπάνω, ονοματίζοντας τον Κυριάκο Μητσοτάκη ως τον πολιτικό που τους εκφράζει, «ο μόνος που δε φοβάται να συγκρουστεί με ό,τι μας κρατάει πίσω και το έχει αποδείξει. Ο Κυριάκος είναι ο μόνος που μπορεί στα αλήθεια να αλλάξει τους όρους του παιχνιδιού και να μας βγάλει από το σημερινό τέλμα».

Μάλιστα, για του λόγου το αληθές, απαριθμούν 12 λόγους, οι οποίοι ακολουθούν:



Έχει δουλέψει πολύ στη ζωή του και έχει χτίσει ένα εντυπωσιακό βιογραφικό.

Είναι γνήσιος φιλελεύθερος, τόσο σε ζητήματα οικονομίας όσο και στα κοινωνικά ζητήματα.

Είναι ασυμβίβαστα πατριώτης.

Μιλάει πάντα τη γλώσσα της αλήθειας και σιχαίνεται τον λαϊκισμό.

Είναι θαρραλέος, δεν φοβάται να συγκρουστεί για αυτά που πιστεύει χωρίς να υπολογίζει το πολιτικό κόστος. (εκλογή ΠτΔ, σύμφωνο συμβίωσης)

Δεν εξαρτάται από την πολιτική. Έχει πετυχημένη πορεία στην πραγματική οικονομία στα 11 χρόνια που εργάστηκε στον ιδιωτικό τομέα σε θέσης ευθύνης.

Είναι υπεύθυνος και μετριοπαθής – μιλάει πάντα εμπεριστατωμένα και με επιχειρήματα.

Είναι αξιόπιστος. Χαρακτηρίζεται από συνέπεια λόγων και πράξεων.

Είναι ευαίσθητος. Καταλαβαίνει τον μέσο Έλληνα.

Έχει κάνει πράξη το άνοιγμα στην κοινωνία. Χαρακτηριστικό παράδειγμα το μητρώο πολιτικών στελεχών και άλλες τομές που έχει κάνει στο κόμμα του.

Αναβαθμίζει το διεθνές κύρος της Ελλάδας.

Πυραμίδα «ηθικών πόντων»



Πέρα από την φιλόδοξη προσπάθεια εμφάνισης της πρωτοβουλίας ως στέγη του έκπτωτου κεντροδεξιού μέρους του Ποταμιού και την αισθητική του κινήματος της γραβάτας, η περιήγηση στον ιστότοπο παύει να είναι διασκεδαστική όταν ο χρήστης εισέρχεται στην ενότητα «κέρδισε πόντους». Η συγκεκριμένη ενότητα ανακοινώνει στους χρήστες πως θα επιβραβεύει με πόντους τους πιο ενεργούς χρήστες της κοινότητας, δημοσιεύοντας μάλιστα και λίστα με κάθε «ξεχωριστή ηθική επιβράβευση». Επιβράβευση για τα likes, τις αναδημοσιεύσεις, τα memes και άλλες κινήσεις των χρηστών στα social media, ως οφείλει μία «διαδικτυακή κίνηση» που σέβεται τον εαυτό της.

Κάθε δράση, λοιπόν, μέσα στην ιστοσελίδα, επιβραβεύεται με πόντους, ως εξής:

Η επιβράβευση με πόντους στα πρότυπα προγράμματος σούπερ-μάρκετ έχει ήδη προκαλέσει ποικίλα σχόλια στα κοινωνικά δίκτυα, ενώ αρκετοί χρήστες διατυπώνουν ερωτήματα για τους όρους χρήσης και την πολιτική απορρήτου της σελίδας.

Σε κάθε περίπτωση, είναι δικαίωμα κάθε συλλογικότητας και της ίδιας της αξιωματικής αντιπολίτευσης να τρέχουν οποιαδήποτε επικοινωνιακή καμπάνια, προεκλογική ή μή. Δικαίωμά τους είναι επίσης, να χρησιμοποιούν τους χρήστες και τους υποστηρικτές τους ως μέλη εταιρειών-πυραμίδας, προς χάρην της συσπείρωσης του κομματικού ακροατηρίου της Νέας Δημοκρατία.

Αυτό όμως δεν είναι δυνατόν να συμβαίνει χρησιμοποιώντας τις πρακτικές ακροδεξιών και φασιστικών κινήσεων, που κατεβάζουν κόσμο σε δρόμους και συλλαλητήρια «για την πατρίδα», κρύβοντας την πραγματική τους ταυτότητα.

Με βάση τα παραπάνω, εύκολα καταλαβαίνει κανείς για ποιον λόγο η αξιωματική αντιπολίτευση και τα κυρίαρχα ΜΜΕ «ξέθαψαν» το κίνημα των Αγανακτισμένων της πλατείας Συντάγματος στην επέτειο των επτά χρόνων του, για να το στοχοποιήσουν και να το κατασυκοφαντήσουν. Μήπως προετοιμάζουν το… δικό τους;